Pimpőke
Paraszt bácsi feljön Pestre, és be akar menni a kaszinóba játszani, de nem engedik, mert nincsen nyakkendője. Ekkor odalép hozzá egy jól öltözött figura és így szól: - Játszani akar? Jöjjön inkább velem, nálunk sokkal többet nyerhet! A paraszt bácsi rááll a dologra. Bemennek egy pincébe, ahol már bent ül öt hamiskártyás. - No, öreg! Mit játszunk? Pókert? - Hát, azt én nem ismerem! - Talán kanasztát? - Hát, én olyat se tudok! - Akkor valami vidékit? Talán snapszert? - Én sajnos aztatat se ismerem! - Akkor mit tud játszani? - Pimpőkét! A hamiskártyások ugyan nem ismerik a játékot, de a kártya az kártya, hát ráállnak. A paraszt bácsi kioszt mindenkinek egy-egy lapot, megteszik a téteket, majd felfordítja a lapját és bemondja: "pimpőke!". Majd bezsebeli a nyereményt. Így megy ez még jó néhány körön át, mikor az egyik hamiskártyás kitalálta, hogy most majd ő mondja be, hogy pimpőke és visszanyerik a pénzüket. Le is adja a drótot a többieknek, hogy triplázzák meg a téteket. Még a paraszt bácsi előtt gyorsan felcsapja a lapját, bemondja a pimpőkét, ám mikor a tétekhez nyúlna, a paraszt bácsi megfogja a kezét: - Nono, fiam! Felfordítja a lapját és közli: - Royal pimpőke! 